Talous- ja sosiaalikomitean lausunto aiheesta "Ehdotus neuvoston asetukseksi (EY) yhteisön kalastus- ja vesiviljelyalaa sekä niiden tuotteiden jalostusta ja kaupan pitämistä koskevien rakenteellisten tukitoimenpiteiden perusteista ja edellytyksistä annetun asetuksen (EY) N:o 3699/93 muuttamisesta"



Virallinen lehti nro C 174 , 17/06/1996 s. 0031



Talous- ja sosiaalikomitean lausunto aiheesta "Ehdotus neuvoston asetukseksi (EY) yhteisön kalastus- ja vesiviljelyalaa sekä niiden tuotteiden jalostusta ja kaupan pitämistä koskevien rakenteellisten tukitoimenpiteiden perusteista ja edellytyksistä annetun asetuksen (EY) N:o 3699/93 muuttamisesta" () (96/C 174/09) Neuvosto päätti 30. tammikuuta 1996 EY:n perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 7. maaliskuuta 1996. Esittelijänä oli John Little. Talous- ja sosiaalikomitea hyväksyi 27. ja 28. maaliskuuta 1996 pitämässään 334. täysistunnossa (maaliskuun 27. päivän kokouksessa) seuraavan lausunnon. Äänestyksessä annettiin 93 ääntä puolesta, 2 vastaan, ja 5 pidättyi äänestämästä. 1. Johdanto 1.1. Neuvoston asetuksella (EY) N:o 3699/93 luodaan yleiset puitteet kalatalousalan rakennetuelle kalatalouden ohjauksen rahoitusvälineen (KOR) avulla. Komission ehdotuksessa halutaan muuttaa kahta asetuksen kohtaa. 1.2. Jäsenvaltiot voivat säädellä kalastusta mm. lopettamalla joidenkin alusten toiminnan pysyvästi, jotta tonnisto vähenisi monivuotisten ohjausohjelmien mukaisesti. Asetuksen liitteessä IV määrätään aluksen iän ja kantavuuden (bruttorekisteritonneina) mukaiset katot pysyvän lopettamisen jälkeen maksettaville valtion tuille. Mainitut palkkiot koskevat 15-vuotiaita aluksia ja summat nousevat 1,5 %:lla vuodessa, kun alus on alle 15 vuotta vanha, ja laskevat 1,5 %:lla vuodessa, jos alus on vanhempi kuin 15 vuotta. Komission ehdotuksen mukaan yli 30-vuotiaiden alusten toiminnan pysyvästä lopettamisesta myönnettävät palkkiot sidottaisiin 30-vuotiaita aluksia koskevalle tasolle. 1.3. Jäsenvaltiot voivat ryhtyä toimiin vähentääkseen kalastustoiminnan tilapäistä lopettamista tukeen oikeutettujen alusten päivittäisten enimmäispalkkioiden rajoissa. Komissio ehdottaa nyt jäsenvaltioiden saamalle yhteisön kokonaistuelle kattoa, joka olisi 200 000 ecua tai 0,5 prosenttia kunkin jäsenvaltion kyseistä vuotta koskevassa rahoitussuunnitelmassa vahvistetuista maksusitoumuksista. 2. Huomiot 2.1. Alusten poistamiseen nykyisin annettavan enimmäispalkkion vuosittainen lasku, joka määräytyy aluksen iän perusteella, ehkäisee vanhojen alusten romuttamista, siirtoa tai muuttamista. Komitea tukee tavoitetta varmistaa EU:n tonniston vanhimpien alusten käytöstä poistaminen ja kannattaa siksi ehdotusta, jonka mukaan yli 30-vuotiaita aluksia koskevien palkkioiden taso sidotaan 30-vuotiaiden alusten tasolle. 2.2. Lausunnossaan asetuksesta 3699/93 () komitea totesi, että toiminnan tilapäinen lopettaminen saattaisi osoittautua hyödylliseksi kalavarojen säilyttämisen kannalta mikäli lopettamista valvotaan kunnolla ja kannatti tilapäiseen lopettamiseen annettavaa tukea. 2.2.1. Jotta kalastustoiminnan valvonnan pitkän aikavälin tavoitteet saavutettaisiin, rakennetukea voidaan antaa erilaisin asetuksessa määritellyin toimin. On loogista korostaa sellaisia toimia, joilla on pitkän aikavälin vaikutusta. Siksi komitea tukee periaatteessa sitä, että toiminnan tilapäiseen lopettamiseen annettavia KOR:n tukia rajoitetaan. 2.2.2. Mutta ehdotettu 0,5 %:n raja tuntuu perustuvan hyvin lyhyeen kokemukseen, eikä se joustaisi ollenkaan vuosittain. Näin ollen komitea suosittelee, että jäsenvaltioille annettavan KOR:n tuen katto nostettaisiin 400 000 ecuun tai 1 %:iin kunkin jäsenvaltion kyseistä vuotta koskevassa rahoitussuunnitelmassa vahvistetuista maksusitoumuksista. 2.3. Mikäli komission ehdotukset toteutuisivat, niillä ei olisi mitään vaikutusta jäsenvaltioiden vahvistettujen alakohtaisten rahoitussuunnitelmien mukaiseen tai KOR-tuella annettavaan kokonaisrahoitukseen; kummallakin kohdalla olisi vain minimaalisia vaikutuksia rahoituksen kohdentamiseen toimien välillä. 2.4. Komitea tukee komission ehdotuksia lukuunottamatta 2.2.2 kohdassa tehtyä huomautusta. Bryssel, 27. maaliskuuta 1996. Talous- ja sosiaalikomitean puheenjohtaja Carlos FERRER () EYVL N:o C 49, 20. 2. 1996, s. 9. () EYVL N:o C 52, 19. 2. 1994.